KOMISIJOS SPRENDIMAS
2006 m. spalio 26 d.
dėl Transeuropinio transporto tinklo vykdomosios įstaigos įsteigimo pagal Tarybos reglamentą (EB) Nr. 58/2003
(2007/60/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnio 1 dalį,
kadangi:
(1)
Reglamente (EB) Nr. 58/2003 Komisija įgaliojama pagal pirmiau minėtame reglamente nustatytus įstatus steigti vykdomąsias įstaigas ir patikėti joms tam tikras užduotis, susijusias su vienos ar kelių Bendrijos programų administravimu.
(2)
Įgaliojant Komisiją steigti vykdomąsias įstaigas siekiama jai sudaryti sąlygas didžiausią dėmesį skirti prioritetinei veiklai ir funkcijoms, kurių ji negali deleguoti trečiosioms šalims, neperleisdama veiklos, kurią administruoja minėtos vykdomosios įstaigos, kontrolės ir galutinės atsakomybės už ją.
(3)
Bendrijos veiksmų transeuropinio transporto tinklo srityje administravimas yra susijęs su projektų, dėl kurių nereikia priimti politinių sprendimų, įgyvendinimu ir per visą projekto gyvavimo trukmę reikalauja aukšto lygio techninės ir finansinės kompetencijos.
(4)
Užduotis, susijusias su šių Bendrijos programų įgyvendinimu, vykdomosioms įstaigoms galima deleguoti aiškiai atskiriant programavimą, prioritetų nustatymą ir programų vertinimą, už kuriuos bus atsakinga Komisija, nuo projektų vykdymo, už kurį bus atsakinga įstaiga.
(5)
Šiuo tikslu atlikta ekonominės naudos analizė parodė, kad įsteigus vykdomąją įstaigą, mažesnėmis sąnaudomis galima pagerinti transeuropinio transporto tinklo kūrimo veiksmingumą. Atsižvelgiant į transeuropinio transporto tinklo ypatybes, didžiausią dėmesį reikėtų skirti techninių užduočių delegavimui, kadangi pagrindinis tikslas yra sustiprinti ryšius tarp transeuropinio transporto tinklo ir ekspertų bendruomenių.
(6)
Įstaiga, siekdama įgyvendinti Komisijos nustatytus tikslus jos prižiūrima, turės suburti aukšto lygio ekspertus. Įsteigus įstaigą būtų galima optimaliai kurti transeuropinį transporto tinklą, nes transeuropinio transporto srities specialistus įdarbinti būtų lengviau.
(7)
Įsteigus įstaigą turi pagerėti Bendrijos veiksmų transeuropinio transporto tinklo srityje įgyvendinimo lankstumas. Įstaigos metinė darbo programa jai turi suteikti galimybę prisidėti prie metinių transeuropinio transporto tinklo prioritetų įgyvendinimo, kuriuos suplanavo ir nustatė Komisija. Įstaiga taip pat turi užtikrinti geresnį finansavimo suderinimą su kitomis Bendrijos priemonėmis.
(8)
Rezultatais grindžiamas įstaigos administravimas, taip pat nustatant būtinas procedūras ir priežiūros bei koordinavimo būdus, turi leisti Komisijos tarnyboms supaprastinti transeuropinio transporto tinklo įgyvendinimą. Komisijos tarnybos galės pasinaudoti įstaigos atliktais techniniais darbais, paraleliai tinkamu būdu įgyvendindamos politinio pobūdžio užduotis.
(9)
Įstaigos ir Komisijos tarnybų bendradarbiavimas bei jos specifinių užduočių įvykdymas turėtų Bendrijos veiksmus transeuropinio transporto tinklo srityje padaryti geriau matomus.
(10)
Šiame sprendime numatytos priemonės atitinka Vykdomųjų įstaigų komiteto nuomonę,
NUSPRENDĖ:
1 straipsnis
Įstaigos įsteigimas
1. Bendrijos programoms transeuropinio transporto tinklo srityje administruoti įsteigiama vykdomoji įstaiga (toliau - įstaiga), kurios įstatai apibrėžiami Reglamento (EB) Nr. 58/2003 nuostatomis.
2. Įstaigos pavadinimas - „Transeuropinio transporto tinklo vykdomoji įstaiga“.
2 straipsnis
Vieta
Įstaiga įkuriama Briuselyje.
3 straipsnis
Trukmė
Įstaiga įsteigiama laikotarpiui, kuris prasideda 2006 m. sausio 1 d., o baigiasi 2008 m. gruodžio 31 d.
4 straipsnis
Tikslai ir užduotys
1. Bendrijos programų transeuropinio transporto tinklo srityje įstaiga yra atsakinga už užduočių, susijusių su Bendrijos finansinės pagalbos skyrimu pagal Tarybos reglamente (EB) Nr. 2236/95 (2), išskyrus programų rengimą, prioritetų nustatymą, programos vertinimą, sprendimų dėl finansavimo priėmimą ir teisinę stebėseną. Jai taip pat pavedamos tokios užduotys:
(a)
parengiamojo etapo, finansavimo ir iš transeuropinio transporto tinklo biudžeto bendros svarbos projektams skiriamo finansavimo priežiūros administravimas bei su tuo susijusi būtina kontrolė, priimant tinkamus sprendimus pagal Komisijos įgaliojimą;
(b)
derinimas su kitomis Bendrijos priemonėmis, užtikrinant geresnį visų prioritetinių projektų, gaunančių taip pat ir struktūrinių fondų, Sanglaudos fondo ir Europos investicijų banko finansavimą, pagalbos koordinavimą;
(c)
techninė pagalba projektų vykdytojams projektų finansavimo planų rengimo srityje ir bendrų vertinimo metodų kūrimas;
(d)
biudžeto pajamų ir išlaidų vykdymo priemonių nustatymas bei visų Bendrijos transeuropinio transporto tinklo programoms, nustatytoms Tarybos reglamente (EB) Nr. 2236/95, reikalingų operacijų, susijusių su viešaisiais pirkimais ir subsidijų skyrimu (3), vykdymas remiantis Komisijos suteiktais įgaliojimais.
(e)
transeuropinio transporto tinklo įgyvendinimui būtinos informacijos rinkimas, analizė ir jos perdavimas Komisijai;
(f)
bet kokia administracinė ir techninė pagalba, kurios prašo Komisija.
2. 1 dalies b punkte nustatytų užduočių vykdymas nepanaikina struktūrinių fondų ar Sanglaudos fondo bendrai finansuojamų programų administravimo institucijų atsakomybės už transeuropinio transporto tinklo projektų atranką ir įgyvendinimą, nei valstybių narių finansinės atsakomybės, susijusios su bendru šių programų administravimu.
3. Pagal Reglamento (EB) Nr. 58/2003 2 straipsnį Komisija be šio dokumento 1 dalyje nustatytų užduočių, pasikonsultavusi su Vykdomųjų įstaigų komitetu, gali įstaigą įpareigoti vykdyti tokio pat pobūdžio užduotis pagal kitas Bendrijos programas ar veiksmus, jeigu šios programos ar veiksmai neperžengia Bendrijos veiksmų transeuropinio transporto tinklo srityje ribų.
4. Komisijos sprendime, kuriuo įstaigai suteikiami įgaliojimai, išsamiai nustatomos visos jai pavestos užduotys. Šis sprendimas yra parengtas atsižvelgiant į papildomas užduotis, kurios gali būti pavestos įstaigai. Jis pateikiamas Vykdomųjų įstaigų komitetui susipažinti.
5 straipsnis
Organizacinė struktūra
1. Įstaigai vadovauja valdymo komitetas ir direktorius, kuriuos skiria Komisija.
2. Vadybos komiteto nariai skiriami 3 straipsnyje numatytam laikotarpiui.
3. Įstaigos direktorius skiriamas 3 straipsnyje nustatytam laikotarpiui.
6 straipsnis
Subsidijos
Įstaigai skiriamos subsidijos, įtrauktos į Europos Bendrijų bendrąjį biudžetą ir mokamos iš Bendrijos transeuropinio transporto tinklo programų lėšų arba, prireikus, iš kitų Bendrijos programų ar veiksmų, kurių įgyvendinimas pagal 4 straipsnio 3 dalį yra patikėtas įstaigai, lėšų.
7 straipsnis
Priežiūra ir atskaitomybės reikalavimai
Komisija prižiūri įstaigą, kuri, laikydamasi įgaliojimų suteikimo sprendime nustatytos tvarkos ir periodiškumo, reguliariai atsiskaito už jai patikėtų Bendrijos transeuropinio transporto tinklo programų vykdymą.
8 straipsnis
Einamosios veiklos biudžeto vykdymas
Įstaiga vykdo einamosios veiklos biudžetą pagal Komisijos reglamento (EB) Nr. 1653/2004 (4) nuostatas.
Priimta Briuselyje, 2006 m. spalio 26 d.